Dôvodová  správa

Všeobecná časť:

Účelom novej osobitnej právnej úpravy je vytvorenie optimálnych podmienok pre nakladanie  s  majetkom vo vlastníctve Slovenskej republiky v  správe Ministerstva obrany Slovenskej republiky alebo v správe vyššej vojenskej správy a ústretovosť potrebám územnej samosprávy. Navrhovaný zákon by sa mal vzťahovať na taký nehnuteľný majetok, ktorý sa stal pre Ministerstvo obrany Slovenskej republiky alebo vyššiu vojenskú správu prebytočným v dôsledku reformného procesu ozbrojených síl Slovenskej republiky.

Navrhovaný zákon o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok by  vzhľadom na rozsah takéhoto majetku a  jeho špecifikum  zefektívnil nakladanie s ním, keďže  by  išlo o  priamy prevod  majetku obciam a  vyšším územným celkom, v územnom obvode ktorých sa majetok nachádza. Majetok  by  teda  nemusel  byť  po  jeho vyhlásení za prebytočný a následnej ponuke štátnym rozpočtovým organizáciám a štátnym príspevkovým organizáciám ponúkaný v rámci osobitného ponukového konania. 

Uvedeným postupom by sa odstránila povinnosť stráženia týchto objektov prostredníctvom ozbrojených síl Slovenskej republiky a  ušetrili by sa značné finančné prostriedky vynakladané       z rozpočtu Ministerstva obrany Slovenskej republiky.
 
Vzhľadom  na  špecifikum majetku  sa  navrhuje, aby  pri  rozhodovaní  o prevode vlastníctva mala rozhodujúce postavenie vláda Slovenskej republiky. Na základe jej rozhodnutia sa prevod vlastníctva uskutoční darovacou zmluvou.
   
Aplikáciou nového  zákona  by  sa  zároveň  umožnilo, aby  časť doterajších  vojenských  objektov  získali  bezplatne  tie  obce  a  vyššie územné celky, na ktorých území sa tieto nachádzajú.  

Doložka
finančných, ekonomických, environmentálnych vplyvov a vplyvov na zamestnanosť

1.	Zhodnotenie finančných vplyvov:

a)	odhad dopadov na štátny rozpočet: Predmetom prevodu bude len niektorý prebytočný nehnuteľný majetok štátu, ktorý bude prevedený na obce a vyššie územné celky darovacou zmluvou. Keďže ide o dvojstranný právny úkon, nemožno v súčasnosti kvantifikovať majetok, o ktorý budú mať obce a vyššie územné celky záujem a či teda príde k uzavretiu takejto zmluvy. Naviac každý jednotlivý prevod je podmienený súhlasom vlády Slovenskej republiky. Na základe uvedeného nemožno vopred vyčísliť ani odhadnúť dopad na štátny rozpočet.

b)	odhad dopadov na rozpočet štátnych fondov: nemá dopad,

c)	odhad dopadov na rozpočty vyšších územných celkov a obcí: nie je možné vopred vyčísliť ani odhadnúť,

d)	odhad dopadov na rozpočet Sociálnej poisťovne a  rozpočet  Národného úradu práce: nemá dopad,

e)	odhad dopadov na rozpočet Fondu národného majetku a rozpočet Slovenského pozemkového fondu: nemá dopad.

2. Zhodnotenie ekonomických vplyvov: nemá dopad.

3. Zhodnotenie environmentálnych vplyvov: nemá dopad.

4. Zhodnotenie vplyvov na zamestnanosť: nemá dopad.

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu: vláda Slovenskej republiky.

2.	Názov návrhu právneho predpisu: zákon o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok.

3.	Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia predmetu návrhu právneho predpisu z pohľadu Európskej dohody o pridružení, Národného programu pre prijatie acquis comunautaire, Partnerstva pre vstup, Bielej knihy, screeningu a plánu legislatívnych úloh vlády Slovenskej republiky,
Predkladaný návrh zákona svojou problematikou nepatrí medzi prioritné oblasti aproximácie práva uvedené v článku 70 Európskej dohody o pridružení a svojou problematikou nepatrí ani medzi priority odporúčané v  Bielej knihe. Problematika návrhu zákona nie je prioritou aproximácie práva ani podľa aktualizovaného znenia NPAA, Partnerstva pre vstup, screeningu, Pravidelnej správy Európskej komisie o stave pripravenosti SR na členstvo v EÚ a Prioritných úloh vlády SR na rok 2003. 
Zákon o prevode vlastníctva nehnuteľného majetku štátu na obce a vyššie územné celky nieje úlohou zahrnutou do Plánu legislatívnych úloh vlády Slovenskej republiky na rok 2003,
b)	identifikácia záväzkov vyplývajúcich zo schválených negociačných pozícií v príslušnej kapitole, ktorá je predmetom návrhu právneho predpisu: bezpredmetné.

4.	Problematika návrhu právneho predpisu nie je upravená v práve Európskych spoločenstiev a v práve Európskej únie.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: bezpredmetné.

6.	Gestor: bezpredmetné.

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie: bezpredmetné, žiadny expert sa nezúčastnil pri príprave návrhu zákona.

Osobitná  časť:

K § 1
Navrhované ustanovenie definuje predmet a rozsah úpravy zákona.  
Ustanovuje sa, že predmetom prevodu vlastníctva podľa tohto zákona môže byť len prebytočný nehnuteľný  majetok vo vlastníctve Slovenskej republiky, ktorého správcom podľa osobitného zákona je Ministerstvo obrany Slovenskej republiky alebo vyššia vojenská správa a o ktorý neprejaví záujem žiadna štátna rozpočtová organizácia alebo štátna príspevková organizácia, ktorej bol majetok ponúknutý podľa osobitného predpisu. Zároveň sa upresňuje, že ide o majetok, ktorý sa stal pre Ministerstvo obrany Slovenskej republiky alebo vyššiu vojenskú správu prebytočným v dôsledku reformného procesu ozbrojených síl Slovenskej republiky.
Na rozhodovanie o prebytočnosti dotknutého majetku a na súvisiace právne vzťahy na navrhuje ustanoviť subsidiárnu pôsobnosť zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov.

K § 2 
Ustanovuje sa majetok, ktorý môže byť predmetom prevodu vlastníctva, pričom sa vylučuje možnosť prevodu lesného majetku štátu a pozemkov, ktoré tvoria poľnohospodársky pôdny fond alebo do neho patria.    
	
K § 3
Ustanovuje sa, že základným predpokladom pre postup podľa tohto zákona je skutočnosť, že žiadna štátna rozpočtová organizácia alebo štátna príspevková organizácia o takýto majetok, ktorý jej bol ponúknutý podľa osobitného zákona, neprejaví záujem v stanovenej lehote. 
Vláda Slovenskej republiky môže rozhodnúť o prevode vlastníctva len toho majetku štátu na určitú  obec, ktorý sa nachádza na území tejto obce. Ak sa majetok štátu nachádza na území viacerých obcí, alebo ak obec neprejaví záujem o majetok štátu, ktorý sa nachádza na jej území alebo ak nedôjde k uzatvoreniu darovacej zmluvy s obcou a vláda zruší rozhodnutie o prevode majetku štátu, ministerstvo alebo vyššia vojenská správa ponúkne tento majetok vyššiemu územnému celku, na území ktorého sa majetok štátu nachádza. 
Navrhuje sa, aby o prevode vlastníctva rozhodovala vláda Slovenskej republiky na návrh Ministerstva obrany Slovenskej republiky. Ak ide o prevod vlastníctva majetku štátu v správe vyššej vojenskej správy, návrh predkladá vyššia vojenská správa prostredníctvom Ministerstva obrany Slovenskej republiky, pričom takýto návrh na prevod vlastníctva sa považuje za návrh ministerstva.
Ustanovuje sa darovacia zmluva ako zmluvný typ, ktorým bude realizovaný prevod vlastníctva majetku štátu. 

K § 4
 Navrhovaným ustanovením sa ukladá Ministerstvu obrany Slovenskej republiky a vyššej vojenskej správe 3 mesačná lehota odo dňa rozhodnutia vlády, v rámci ktorej predložia  obci alebo vyššiemu územnému celku návrh na uzatvorenie darovacej zmluvy. Umožňuje sa, aby v prípade, že nedôjde k uzatvoreniu darovacej zmluvy do 30 dní odo dňa doručenia návrhu na jej uzatvorenie obci alebo vyššiemu územnému celku, vláda na návrh ministerstva mohla zrušiť rozhodnutie o prevode vlastníctva majetku štátu. Následne sa vyhlási osobitné ponukové konanie podľa ustanovenia § 8 ods. 3 zákona Národnej rady Slovenskej republiky č. 278/1993 Z. z. o správne majetku štátu v znení neskorších predpisov. 

K § 5
	Nadobudnutie účinnosti zákona sa ustanovuje na 1. marca 2004.